Хъыбар гуапэхэр щызэхуэхьэса къыдэкIыгъуэ
Мэз Сусаннэ зи редактор нэхъыщхьэ «Личный акцент» журналым и еплIанэ къыдэкIыгъуэр дунейм къытехьащ.
Журналым и япэ напэкIуэцIым тетщ ди хэкуэгъу актрисэ икIи режиссёр Жэман Аминэ и сурэтымрэ абы и «Человек кино» фильмыр Нью-Йорк къызэрыщыдэкIам теухуа хъыбар гуапэмрэ.
Апхуэдэу журналым ихуащ СССР-м, РСФСР-м, КъБР-м я цIыхубэ артист, УФ-м и Къэрал саугъэтымрэ Глинкэ и цIэр зезыхьэ саугъэтымрэ я лауреат, Санкт-Петербург щIыхь зиIэ и цIыху, а къалэм и къэрал филармонием и художественнэ унафэщI, дирижёр щэджащэ Темыркъан Юрий илъэс 75-рэ щрикъум ирихьэлIэу «За заслуги перед Отечеством» орденым и I нагъыщэр УФ-м и Президент Путин Владимир къызэрыхуигъэфэщам теухуа тхыгъэр. КъыжыIапхъэщ, а орденым и адрей нагъыщэхэр Темыркъан Юрий нэхъапэIуэкIэ къызэрыратар.
КъыдэкIыгъуэм итщ КъБР-м и цIыхубэ сурэтыщI КIыщ Мухьэдинрэ абы и щхьэгъусэ икIи и менеджер Мосс Жаклинрэ, Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ, жылагъуэ лэжьакIуэ ХьэфIыцIэ Мухьэмэд, УФ-м и цIыхубэ артист Тут Заур, адыгэ усакIуэшхуэ КIуащ БетIал сымэ ятеухуа тхыгъэхэр. Апхуэдэу журналым щыгъуазэ дещI тхыдэ щIэныгъэхэм я доктор, профессор Бгъэжь-
нокъуэ Барэсбий и «Адыгэ хабзэ» тхылъым цIыхугъэм, нэмысым, акъылым, лIыгъэм, напэм я мыхьэнэм теухуауэ ихуахэм.
КъыжыIапхъэщ, дахагъэм, къабзагъэм, узыншагъэм кIэлъыплъ, пщэфIэн зыфIэфI бзылъхугъэхэм къахуэщхьэпэн куэд мы къыдэкIыгъуэм къызэрыщагъуэтынури.
ТЕКIУЖЬ Заретэ.
